ΑΠΌΦΑΣΗ ΤΟΥ ΣΥΜΒΟΥΛΊΟΥ της 28ης Φεβρουαρίου 2011 για την υπογραφή εξ ονόματος της Ένωσης, και την προσωρινή εφαρμογή του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης (2011/209/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, σε συνδυασμό με το άρθρο 218 παράγραφος 5, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Η Επιτροπή διαπραγματεύθηκε εξ ονόματος της Ένωσης μνημόνιο συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης στην έρευνα και την ανάπτυξη της πολιτικής αεροπορίας (εφεξής «το μνημόνιο») και το παράρτημα 1 αυτού σχετικά με τη συνεργασία στα προγράμματα SESAR και NextGen με σκοπό τη διαλειτουργικότητά τους σε παγκόσμιο επίπεδο, σύμφωνα με την απόφαση του Συμβουλίου της 9ης Οκτωβρίου 2009 για εξουσιοδότηση έναρξης διαπραγματεύσεων από την Επιτροπή. (2) Το μνημόνιο και το παράρτημα 1 μονογραφήθηκαν στις 18 Ιουνίου 2010. (3) Το μνημόνιο και το παράρτημα 1 θα πρέπει να υπογραφούν και να εφαρμόζονται προσωρινά, με την επιφύλαξη ολοκλήρωσης των διαδικασιών σύναψης του μνημονίου. (4) Είναι αναγκαίο να καθορισθούν οι διαδικαστικές ρυθμίσεις συμμετοχής της Ένωσης στην κοινή επιτροπή που συστήνεται βάσει του μνημονίου, επίλυσης των διαφορών και καταγγελίας των παραρτημάτων και προσαρτημάτων του μνημονίου, ΕΚΔΙΔΕΙ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται με την παρούσα εξ ονόματος της Ένωσης η υπογραφή του μνημονίου συνεργασίας ΝΑΤ-Ι-9406 μεταξύ των Ηνωμένων Πολιτειών της Αμερικής και της Ευρωπαϊκής Ένωσης και του παραρτήματος 1 αυτού, με την επιφύλαξη της σύναψης του μνημονίου. Το μνημόνιο και το παράρτημα 1 επισυνάπτονται στην παρούσα απόφαση. Άρθρο 2 Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) το μνημόνιο και το παράρτημα 1 εξ ονόματος της Ένωσης. Άρθρο 3 Εν αναμονή της έναρξης ισχύος του, το μνημόνιο εφαρμόζεται προσωρινά από την Ένωση από την ημέρα της υπογραφής του. Άρθρο 4 1. Η Ένωση εκπροσωπείται στην κοινή επιτροπή που συστήνεται βάσει του άρθρου ΙΙΙ του μνημονίου από την Επιτροπή, επικουρούμενη από αντιπροσώπους των κρατών μελών. 2. Η Επιτροπή, κατόπιν διαβούλευσης με την ειδική επιτροπή που έχει ορίσει το Συμβούλιο, καθορίζει τη θέση που λαμβάνει η Ένωση στην κοινή επιτροπή, σχετικά και με τα ακόλουθα θέματα: α) την έγκριση πρόσθετων παραρτημάτων και προσαρτημάτων του μνημονίου· β) την έγκριση τροποποιήσεων των παραρτημάτων και προσαρτημάτων του μνημονίου. Άρθρο 5 Η Επιτροπή μπορεί να αναλαμβάνει κατάλληλη δράση βάσει των άρθρων II (B), IV, V, VII και VIII του μνημονίου. Άρθρο 6 Η Επιτροπή αντιπροσωπεύει την Ένωση στις διαβουλεύσεις κατά το άρθρο XI του μνημονίου. Άρθρο 7 Η Επιτροπή ενημερώνει τακτικά το Συμβούλιο για την εφαρμογή του παρόντος μνημονίου. Βρυξέλλες, 28 Φεβρουαρίου 2011.

[Source: multi_eurlex | Tokens: 2646]